**Steve Rucchin** (s. 4. heinäkuuta 1971 Thunder Bay, Ontario, Kanada) on kanadalainen entinen jääkiekkoilija. Hän pelasi NHL:ssä kolmessa joukkueessa vuosina 1994–2007.

Ura
---

### Seuraura

Rucchin lopetti vakavan jääkiekon pelaamisen 15-vuotiaana ja keskittyi enemmän opiskeluihin. Hän pelasi kuitenkin samalla high schoolin joukkueessa ja myöhemmin Länsi-Ontarion yliopiston joukkueessa opiskeluiden ohella. Rucchin oli yliopistonsa parhaita jääkiekkoilijoita ja hänet valittiin kertaalleen OUAA-liigan parhaaksi pelaajaksi. Osa-aikainen Mighty Ducks of Anaheimin kykyjenetsijä Richard Green sai kuulla Rucchinista ja vakuuttui tämän kyvyistään nähdessään Rucchinin pelaavan. Anaheim varasi Rucchinin täydennysvaraustilaisuudessa 1994. Hän sai saman kesän aikana myös ammattilaissopimuksen ja biologian loppututkinnon yliopistosta.

Rucchin aloitti kauden 1994–1995 IHL-liigan San Diego Gullsissa, mutta pääsi pelaamaan Anaheimiin, kun NHL:n työsulku loppui. Rucchin nousi Anaheimin ykköskentällisen keskushyökkääjäksi Paul Kariyan ja Teemu Selänteen väliin kaudella 1996–1997. Hän teki kauden aikana 67 pistettä. Seuraavallakin kaudella Rucchin teki 53 pistettä. Anaheim solmi hänen kanssaan kesällä 1998 neljän vuoden sopimuksen, jonka kokonaisarvo oli 9,2 miljoonaa dollaria.

Kaudella 1998–1999 Rucchin ylitti jälleen 60 pisteen rajan ja teki ensimmäistä kertaa urallaan yli 20 maalia (23). Kaudet 2000–2001 ja 2001–2002 menivät Rucchinilta pilalle loukkaantumisten takia. Rucchin palasi jälleen kaudella 2002–2003 Anaheimin avainpelaajien joukkoon. Hän teki kauden aikana 58 pistettä ja 20 maalia. Anaheim eteni keväällä Stanley Cup -finaaleihin, mutta hävisi New Jersey Devilsille. Rucchin oli vuonna 2003 ehdolla Bill Masterton Memorial Trophyyn, joka jaetaan omistautumisesta jääkiekkoilulle. Rucchin nimettiin Anaheimin kapteeniksi kaudeksi 2003–2004. Hän pelasi uransa 607. ottelunsa Anaheimissa 16. maaliskuuta 2004 ja nousi Kariyan ohi eniten otteluita Anaheimissa pelanneeksi jääkiekkoilijaksi. Rucchin pelasi Anaheimissa lopulta 616 runkosarjapeliä, mikä piti hänet Anaheimin tilastoykkösenä vuoteen 2009, jolloin Selänne pelasi 617. pelinsä Anaheimissa.

Elokuussa 2005 Rucchin kaupattiin New York Rangersiin vaihdossa Trevor Gilliesiin ja varauvuoroon, kun Anaheim joutui tekemään tilaa palkkakattoon. NY Rangerissa hän pelasi kauden 2005–2006 tehoin 13 maalia ja 23 syöttöä. 3. heinäkuuta 2006 Rucchin siirtyi vapaana pelaajana Atlanta Thrashersiin. Rucchinin kausi Atlantassa päättyi aivotärähdykseen. Hän loukkasi iskussa myös silmässä olevan hermon, minkä takia Rucchin ei pystynyt palaamaan NHL-kaukaloihin edes kaudella 2007–2008. Rucchin ilmoitti vuonna 2007 lopettamisestaan.

### Maajoukkueura

Rucchin on edustanut Kanadaa kerran MM-tasolla. Hän oli mukana Kanadan joukkueessa MM-kilpailuissa 1998.

Yksityiselämä
-------------

Steve Rucchinin veli Larry oli myös jääkiekkoilija. Hän pelasi ammattilaisuransa Euroopassa. Steve ja Larry olivat toinen veljespari, joka kohtasi toisensa MM-turnauksessa. Larry Rucchin edusti Italiaa, kun Steve pelasi Kanadan paidassa. Larry kuoli paksusuolen syöpään vuonna 2002.

Lähteet
-------

1. 1 2  Dalla Costa, Morris: Rucchin eyes hanging 'em up *SLAM! Sports*.  18. huhtikuuta 2008. Canoe Inc.. Viitattu 23. maaliskuuta 2009. (englanniksi)[vanhentunut linkki]
2. 1 2 3  Steve Rucchin *Legends of Hockey*. Hockey Hall of Fame and Museum. Viitattu 24. maaliskuuta 2009. (englanniksi)
3. ↑  Shaikin, Bill: Ducks Believe Rucchin Is Fine Centerpiece for First Line  2. syyskuuta 1998. Los Angeles Times. Viitattu 23. maaliskuuta 2009. (englanniksi)
4. ↑  Geschwind, Melissa: Award nomination bittersweet for Rucchin  4. kesäkuuta 2003. USA Today. Viitattu 23. maaliskuuta 2009. (englanniksi)
5. ↑  NHL Game Summary - Anaheim at Phoenix  17. maaliskuuta 2004. The Sports Network. Viitattu 23. maaliskuuta 2009. (englanniksi)[vanhentunut linkki]
6. ↑  Teemua juhlitaan kaikkien aikojen Ankkana! *Iltalehti.fi*.  11. helmikuuta 2009. Kustannusosakeyhtiö Iltalehti. Viitattu 23. maaliskuuta 2009.
7. ↑  Dellapina, John: Rangers trade for Rucchin  24. elokuuta 2005. NYDailyNews.com. Viitattu 23. maaliskuuta 2009. (englanniksi)[vanhentunut linkki]
8. ↑  Thrashers Sign Free Agent Center Steve Rucchin *AtlantaThrashers.com*.  3. heinäkuuta 2006. Atlanta Thrashers Hockey Club. Viitattu 23. maaliskuuta 2009. (englanniksi)[vanhentunut linkki]
9. ↑  Former Golden Hawk Larry Rucchin '92 loses battle with Cancer *laurierathletics.com*.  24. kesäkuuta 2002.  Arkistoitu 7.12.2013. Viitattu 23. maaliskuuta 2009. (englanniksi)

Aiheesta muualla
----------------

* Steve Rucchin The Internet Hockey Databasessa (englanniksi)